Folketing
2012-12-06

Vores sundhedsvæsen er karakteriseret ved en høj faglighed og engagerede medarbejdere. Hver evig eneste dag gør vores sundhedspersonale, uanset om de arbejder i det offentlige eller i det private, en forskel for patienterne. De løber så hurtigt, de kan; de gør tingene så godt, de kan; de tager uddannelser så godt, de kan, til gavn for patienterne. Det er rigtig, rigtig glædeligt. Når man sammenligner det danske sundhedsvæsen med sundhedsvæsenet i andre lande, kan man godt se, at vi har noget, der fungerer rigtig godt. Men det er jo også sådan, at de ting, der er rigtig gode, kan man også godt gøre bedre. Med jævne mellemrum hører vi om skandalesager. Vi kan alle sammen huske sagen om metalhofteimplantater, eller den såkaldte PIP-sag om brystimplantater. Men vi hører jo også om sager, hvor det handler om muligheden for tilsyn med og information om lægers virke på privatklinikker, herunder i forbindelse med kosmetiske behandlinger.